Títol: Països Catalans Segle XXI. Identitat, societat i cultura

Autor: Diversos autors

Editorial: El Jonc

Pàgines: 230

ISBN: 978-8493058753

Compra aquest llibre

Països Catalans Segle XXI és una profunda reflexió entorn de temes relacionats amb els aspectes més importants de la nació catalana en aquest tombant de segle. El llibre recull les resolucions i propostes sobre una quinzena de temes que tenen com a objectiu, tal com assenyala el manifest de convocatòria del III Congrés de Cultura Catalana, saber "si la llengua i la cultura catalanes poden afrontar en condicions mínimes el nou ordre mundial que ara es configura. Si volem ocupar un lloc en la realitat internacional com a cultura efectiva i reconeguda ens cal avaluar, ara mateix, a quina distància hi som i què necessitem per arribar-hi".



Les resolucions i propostes ens exposen anàlisis ajustades de temes cabdals que concerneixen la societat i la cultura catalanes, com són el dret a l'autodeterminació, la situació de la llengua en diferents àmbits, la viabilitat econòmica dels Països Catalans, l'equilibri territorial, els drets socials i el sindicalisme, els drets de la dona, els fonaments d'una cuina nacional; aborden aspectes simbòlics i conceptuals relacionats amb la identitat nacional en l'època de la mundialització i la multiculturalitat; i esbrinen els aspectes ideològics i tecnològics que emmarquen l'espai comunicacional català i el mercat cultural. Fent en tots els casos propostes concretes pel compliment de les quals treballarà el Congrés de Cultura Catalana.



Països Catalans Segle XXI ens informa també, de manera detallada, de les experiències associatives existents arreu del país, més nombroses del que hom creu normalment i massa sovint mal conegudes, i fa propostes concretes per tal d'avançar en la seva coordinació.



Sobre els autors



L'autor principal d'aquest llibre és un col·lectiu, el Congrés de Cultura Catalana. Les resolucions i propostes que s'hi publiquen han estat elaborades en els vuit mesos de debats del Congrés per centenars de persones que han anat participant en debats i col·loquis, d'entre les quals hem destacat a l'inici de cada document aquelles qui han participat més directament en la redacció final. La majoria són joves especialistes coneixedors a fons en la pràctica quotidiana dels temes desenvolupats. L'obra es completa amb diverses intervencions públiques de diferents personalitats que es realitzaren en el marc del Congrés de Cultura Catalana.